b'\n_START_ARTICLE_\nUlrich Hoene\xc3\x9f\n_START_SECTION_\nCarrera\n_START_PARAGRAPH_\nHoene\xc3\x9f va n\xc3\xa9ixer a Ulm, Baden-W\xc3\xbcrttemberg. Va comen\xc3\xa7ar a jugar al club amateur VfB Ulm. El 1970 Udo Lattek, l\'entrenador del Bayern de Munic, va fitxar Hoene\xc3\x9f, que romandria en l\'esquadra bavaresa durant una d\xc3\xa8cada. Durant aquest per\xc3\xadode va obtenir nombrosos \xc3\xa8xits, guanyant la Copa Intercontinental una vegada, la Lliga de Campions de la UEFA quatre vegades, quatre cops el Campionat de lliga alemany i un cop la Copa d\'Alemanya. En 250 partits de la 1. Bundesliga va marcar 86 gols._NEWLINE_En el partit de desempat de la final de la Copa d\'Europa de 1974 contra l\'Atl\xc3\xa8tic de Madrid, Hoene\xc3\x9f va completar una de les seves millors actuacions, contribuint amb dos gols a la vict\xc3\xb2ria alemanya per 4 a 0. Aquests gols van demostrar les seves excel\xc2\xb7lents qualitats per al contraatac. A la final de la Copa d\'Europa de 1975 contra el Leeds United, va patir una lesi\xc3\xb3 de genoll de la qual mai es recuperaria completament i que va for\xc3\xa7ar la seva retirada quan tenia tan sols 27 anys. En la seva \xc3\xbaltima temporada va ser cedit a l\'FC Nuremberg, on s\'esperava que pogu\xc3\xa9s disposar de minuts, per\xc3\xb2 la seva recuperaci\xc3\xb3 va fracassar._NEWLINE_Hoene\xc3\x9f tamb\xc3\xa9 va jugar 35 vegades amb Alemanya. Va ser un dels sis jugadors del Bayern que van guanyar l\'Eurocopa 1972 i la Copa Mundial de Futbol de 1974. A la final d\'aquest mundial, va cometre un penal sobre en Johann Cruyff durant els primers minuts de partit que va permetre avan\xc3\xa7ar-se als Pa\xc3\xafsos Baixos. A la final de l\'Eurocopa 1976 a Belgrad contra la Rep\xc3\xbablica Socialista de Txecoslov\xc3\xa0quia, va errar la pena m\xc3\xa0xima decisiva de la tanda de penals, llan\xc3\xa7ant la pilota per sobre del travesser._NEWLINE_Hoene\xc3\x9f va mantenir la seva fitxa federativa com a amateur fins a 1972, cosa que li va permetre de participar en els Jocs Ol\xc3\xadmpics d\'aquest any. Va formar part de la selecci\xc3\xb3 ol\xc3\xadmpica alemanya juntament amb el m\xc3\xa9s tard entrenador del Bayern, Ottmar Hitzfeld. L\'equip alemany no es va classificar per les semifinals del torneig a causa d\'una derrota a quarts per 2-3 contra la Rep\xc3\xbablica Democr\xc3\xa0tica Alemanya, partit en el qual Hoene\xc3\x9f va marcar el seu \xc3\xbanic gol del torneig. Aquest partit tamb\xc3\xa9 va ser el primer en qu\xc3\xa8 es van enfrontar els equips nacionals d\'Alemanya Oriental i Alemanya Occidental._NEWLINE_El 1979 va ser nomenat director general / comercial del Bayern de Munic, on ha supervisat un per\xc3\xadode durant el qual el club ha tingut molt \xc3\xa8xit, guanyant la Copa Intercontinental, la Lliga de Campions de la UEFA, la Copa de la UEFA, quinze campionats alemanys i set Copes Alemanyes. Durant aquest temps el club ha crescut molt des del punt de vista econ\xc3\xb2mic: els ingressos del club es van incrementar aproximadament per un factor de 20 i el nombre de socis es va multiplicar per deu fins a superar els 100.000, fent del Bayern el segon club de futbol m\xc3\xa9s gran del m\xc3\xb3n per nombre de socis. Entre 2000 i 2005, el Bayern va construir el seu propi estadi de futbol, l\'Allianz Arena, amb un cost de 340 milions de \xe2\x82\xac; l\'Allianz Arena va ser seu de la Copa Mundial de Futbol de 2006._NEWLINE_En les seves carreres com a jugador i director general Hoene\xc3\x9f ha participat en dues Copes Intercontinentals i quatre Copes d\'Europa, 17 campionats nacionals i nou copes nacionals, a m\xc3\xa9s d\'una Copa de la UEFA. Abans que Hoene\xc3\x9f arrib\xc3\xa9s, el club havia guanyat un total de set trofeus importants. Va prendre el relleu de Franz Beckenbauer com a president del FC Bayern el 27 de novembre de 2009 i va ser triat com a President del Consell d\'Administraci\xc3\xb3 del FC Bayern M\xc3\xbcnchen AG el 4 de mar\xc3\xa7 de 2010. Ha fet rellevants declaracions sobre els deutes a Hisenda, impagades, dels clubs de futbol espanyols._NEWLINE_Uli Hoene\xc3\x9f ha estat un destacat innovador dins de la Bundesliga, especialment en l\'\xc3\xa0mbit de les televisions. Va ser nomenat diverses vegades "Directiu de l\'any". Despr\xc3\xa9s de ser guardonat als Premis de l\'Esport de Baviera de 2006 amb la "Pir\xc3\xa0mide daurada de l\'esport", aix\xc3\xad com de la Fundaci\xc3\xb3 Alemanya d\'Ajuda a l\'Esport (2009) i el Bambi en la categoria "economia", va entrar a formar part en el "Hall of Fame" de l\'esport alemany. Com directiu, membre de la Junta Directiva i president ha celebrat Hoene\xc3\x9f 39 t\xc3\xadtols amb el primer equip, entre ells la Lliga de Campions i la Intercontinental del 2001, la UEFA de 1996, 17 lligues i copes d\'Alemanya._NEWLINE_El 14 de mar\xc3\xa7 de 2014, Uli Hoene\xc3\x9f es va declarar culpable amb total responsabilitat davant el govern alemany per evasi\xc3\xb3 fiscal._NEWLINE_"Despr\xc3\xa9s de parlar amb la meva fam\xc3\xadlia he decidit acceptar la sent\xc3\xa8ncia de l\'Audi\xc3\xa8ncia Provincial de Munic II pel que fa a la meva situaci\xc3\xb3 tribut\xc3\xa0ria. He encarregat als meus advocats que no interposin recurs. Considero que complir amb la sent\xc3\xa8ncia \xc3\xa9s una cosa que correspon al que jo entenc per dec\xc3\xa8ncia i responsabilitat personal. l\'evasi\xc3\xb3 d\'impostos ha estat l\'error de la meva vida i assumeixo les conseq\xc3\xbc\xc3\xa8ncies. m\xc3\xa9s, renuncio immediatament als c\xc3\xa0rrecs de president del FC Bayern M\xc3\xbcnchen e.V. i membre del Consell d\'Administraci\xc3\xb3 del FC Bayern M\xc3\xbcnchen AG per evitar danys al meu club. el Bayern \xc3\xa9s el treball de la meva vida i sempre hi ser\xc3\xa0. sempre estar\xc3\xa9 unit, mentre visqui, a aquest grand\xc3\xadssim club i la seva gent. Vull agrair als meus amics i als seguidors del FC Bayern el suport que m\'han prestat durant aquest dur tr\xc3\xa0ngol."'